Virallinen lehti nro L 328 , 23/12/2000 s. 0053 - 0054



Neuvoston yhteinen toiminta 22 päivältä joulukuuta 2000, Euroopan unionin tarkkailuvaltuuskunnasta (2000/811/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, sekä katsoo seuraavaa: (1) Euroopan yhteisön ja sen jäsenvaltioiden 5 päivänä heinäkuuta 1991 Brionissa antaman julistuksen jälkeen neuvosto perusti Belgradissa 13 päivänä heinäkuuta 1991 allekirjoitetulla yhteisymmärryspöytäkirjalla Jugoslaviassa toimivan tarkkailuvaltuuskunnan, jäljempänä "valtuuskunta", joka tunnettiin aiemmin nimellä Euroopan yhteisön tarkkailuvaltuuskunta (ECMM). (2) Valtuuskunnan toiminta perustuu tällä hetkellä Länsi-Balkanin alueen isäntäosapuolten kanssa tehtyihin yhteisymmärryspöytäkirjoihin ja käytyyn kirjeenvaihtoon. (3) Neuvosto korosti 21 päivänä kesäkuuta 1999 tekemissään päätelmissä tarvetta tarkistaa valtuuskunnan toimintaa alueen muuttuneen tilanteen johdosta. Neuvosto korosti 20 päivänä maaliskuuta 2000 toivovansa uudistettua, joustavaa ja tehokasta ECMM:ää, joka toimii sille tarkasti määriteltyjen toimintavaatimusten mukaisesti vastaten toiminnastaan neuvostolle, jota edustaa yhteisen ulko- ja turvallisuuspolitiikan korkeana edustajana toimiva neuvoston pääsihteeri. (4) Neuvosto ilmoitti 13 päivänä kesäkuuta 2000 tekemissään päätelmissä saaneensa tiedot siitä, miten ECMM:än uudistamisessa on tähän mennessä edistytty. Tämän jälkeen tarkkailuvaltuuskunnan toiminnan ja rakenteiden uudelleen järjestelyä on jatkettu. On tärkeää, että sen tehtäviä ja organisaatiota tarkastellaan ja mukautetaan säännöllisesti edelleen Euroopan unionin Länsi-Balkanin aluetta koskevien poliittisten ja maantieteellisten painopisteiden kehittymisen mukaisesti. (5) On tarpeen, että valtuuskunnasta aiheutuvat yhteiset kustannukset, joista jäsenvaltiot nyt vastaavat, rahoitetaan Euroopan unionin yleisestä talousarviosta. (6) Valtuuskunnan tehtävän Euroopan unionin yhteisen ulko- ja turvallisuuspolitiikan välineenä olisi kuvastuttava myös sen nimestä, ON HYVÄKSYNYT TÄMÄN YHTEISEN TOIMINNAN: 1 artikla 1. Valtuuskunnan, jonka nimi tästä lähtien on "Euroopan unionin tarkkailuvaltuuskunta (EUMM)", ensisijaisena tehtävänä on osallistua joustavalla tavalla Euroopan unionin Länsi-Balkania koskevan politiikan tehokkaaseen muotoiluun keräämällä ja analysoimalla tietoja niiden ohjeiden mukaisesti, joita se saa korkeana edustajana toimivalta pääsihteeriltä ja neuvostolta. 2. Tätä varten EUMM:n tehtäviin kuuluu erityisesti: a) seurata poliittisen ja turvallisuustilanteen kehitystä vastuualueellaan; b) kiinnittää erityistä huomiota rajojen valvontaan, etnisten ryhmien välisiin kysymyksiin ja pakolaisten paluuseen; c) laatia saamiensa ohjeiden perusteella analyyttisiä selvityksiä; d) osallistua neuvoston ennakkovaroitusjärjestelmään ja luottamusta lisääviin toimiin osana Euroopan unionin kyseisellä alueella harjoittamaa vakauttamiseen tähtäävää politiikkaa. 3. Neuvosto voi sovittamalla toiminnan yhteen korkeana edustajana toimivan pääsihteerin kanssa sekä komissiota kuullen uskoa sille myös yksittäisiä tehtäviä. 4. EUMM sovittaa työskentelynsä tiiviisti yhteen Länsi-Balkanin alueella toimivien Euroopan unionin edustustojen päälliköiden ja toimivaltaisten kansainvälisten järjestöjen kanssa vaikuttaakseen osaltaan Euroopan unionin politiikan tehostamiseen tällä alueella. 2 artikla 1. Korkeana edustajana toimiva pääsihteeri, joka sovittaa työskentelynsä tiiviisti yhteen puheenjohtajavaltion kanssa, määrittää EUMM:n tehtävät neuvoston vahvistaman Länsi-Balkania koskevan Euroopan unionin politiikan mukaisesti. 2. EUMM antaa neuvostolle tietoja tehtäviensä suorittamisesta korkeana edustajana toimivan pääsihteerin kautta. 3. Korkeana edustajana toimiva pääsihteeri huolehtii siitä, että tarkkailuvaltuuskunta toimii joustavasti ja tehokkaasti. Tätä varten hänen on tarkasteltava säännöllisesti uudelleen EUMM:n tehtäviä ja sen maantieteellistä toiminta-aluetta, jotta tarkkailuvaltuuskunnan sisäisen organisaation mukauttamista Euroopan unionin Länsi-Balkania koskeviin painopistealoihin voidaan jatkaa. Pääsihteerin on annettava tästä säännöllisesti tietoja neuvostolle. Komissio osallistuu toimintaan täysipainoisesti. 3 artikla EUMM:n rakenne on seuraava: a) päämaja, johon kuuluu valtuuskunnan johtaja, valtuuskunnan varajohtaja, oikeudellinen neuvonantaja, analyysiosasto, rahoitus- ja hallintoyksikkö, tietokannan hallintayksikkö sekä viestintä- ja logistiikkayksikkö; b) valtuuskunnan toimistot, joiden tehtävänä on huolehtia tarvittavista paikallisista yhteyksistä, sovittaa toiminta tiiviisti yhteen Euroopan unionin edustustojen päälliköiden ja asiaankuuluvien kansainvälisten järjestöjen kanssa, antaa toiminnasta tietoja EUMM:n päämajalle ja tukea liikkuvien ryhmien nopeata kentälle lähettämistä varten; c) liikkuvat ryhmät, jotka voidaan lähettää kentälle nopeasti ja joiden tehtävänä on raportoida 1 artiklan 3 kohdassa esitetyn toimeksiannon mukaisesti. 4 artikla 1. Neuvosto nimittää valtuuskunnan johtajan korkeana edustajana toimivan pääsihteerin ehdotuksesta. Valtuuskunnan johtaja huolehtii EUMM:n toimintaan kuuluvien juoksevien asioiden hoidosta. Valtuuskunnan varajohtajana toimii kulloisenkin puheenjohtajavaltion tehtävään lähettämä henkilö. 2. EUMM:n henkilöstön lukumäärä ja toimivaltuudet määritetään 1 ja 3 artiklassa esitettyjen tavoitteiden ja rakenteen mukaisesti. 3. Henkilöstön kansainvälinen osa muodostuu jäsenvaltioiden vähintään vuodeksi lähettämästä henkilöstöstä. Kukin jäsenvaltio vastaa lähettämästään henkilöstöstä aiheutuvista kuluista kuten palkoista, kulukorvauksista, majoituskuluista sekä matkakuluista Länsi-Balkanin alueelle ja takaisin. 4. Ne Euroopan unionin ulkopuoliset ETYJ:iin osapuolina olevat valtiot, joista on tällä hetkellä henkilöstöä ECMM:ssä, voivat jatkaa osallistumistaan siihen. Niiden edellytetään vastaavan nimittämänsä henkilöstön lähettämisestä aiheutuvista kuluista ja osallistuvan EUMM:n juokseviin kuluihin asianmukaisella osuudella, jonka määrityksessä otetaan huomioon niiden osallistumisen laajuus ja bruttokansantuote. 5. Henkilöstön jäsenen nimittänyt valtio tai yhteisöjen toimielin vastaa kaikista kyseisen henkilöstön jäsenen nimittämiseen liittyvistä vaatimuksista siitä riippumatta onko kyseinen henkilöstön jäsen vaatimuksen tekijänä vai kohteena. Kyseinen valtio tai yhteisöjen toimielin vastaa myös nimitykseen liittyvistä toimenpiteistä, joihin mahdollisesti ryhdytään kyseistä henkilöstön jäsentä vastaan. 6. Paikallisen henkilöstön lukumäärä on 3 artiklassa esitetyn rakenteen mukainen. 5 artikla 1. Rahoitusohje tämän yhteisen toiminnan toteuttamiseksi on vuosiksi 2000 ja 2001 4820404 euroa. 2. Edellä 1 kohdassa mainitulla määrällä rahoitetaan EUMM:n infrastruktuuri ja juoksevat kulut, mukaan lukien paikalliseen henkilöstöön liittyvät kustannukset. Edellä 1 kohdassa mainitusta määrästä maksettavia kuluja hallinnoidaan Euroopan yhteisön talousarviota koskevien sääntöjen ja menettelyjen mukaisesti. 3. Valtuuskunnan johtaja raportoi kaikesta sopimuksensa nojalla toteuttamistaan toimista komissiolle ja toimii tämän valvonnassa. 6 artikla EUMM:n toimintaa sen vastuualueella koskevat yksityiskohtaiset säännöt vahvistetaan sopimuksissa, jotka on tehtävä Euroopan unionista tehdyn sopimuksen 24 artiklassa määrätyn menettelyn mukaisesti. 7 artikla Tämä yhteinen toiminta tulee voimaan päivänä, jona se hyväksytään. Sitä sovelletaan 31 päivään joulukuuta 2001. 8 artikla Tämä yhteinen toiminta julkaistaan virallisessa lehdessä. Tehty Brysselissä 22 päivänä joulukuuta 2000. Neuvoston puolesta Puheenjohtaja C. Pierret